पाक से रिश्ता बनाए रखना मजबूरी : अमेरिका  
अमेरिका ने स्वीकार किया कि आतंकवाद के खिलाफ लड़ाई में उसके प्रमुख सहयोगी पाकिस्तान के लश्कर-ए-तैयबा के साथ संबंध हैं।
अमेरिका ने स्वीकार किया कि आतंकवाद के खिलाफ लड़ाई में उसके प्रमुख सहयोगी पाकिस्तान के भारत विरोधी आतंकवादी संगठन लश्कर-ए-तैयबा के साथ संबंध हैं लेकिन यदि उसे उस क्षेत्र में अलकायदा के साथ लड़ना है तो उसके पास पाकिस्तान से संबंध बनाये रखने के अलावा अन्य कोई विकल्प नहीं है।  पाकिस्तान सरकार के आतंकवादी नेटवर्क से संबंध के बारे में अमेरिकी रक्षा मंत्रालय की ओर से संभवत: यह पहला कठोर बयान है। अमेरिकी रक्षा मंत्री लियोन पनेटा ने कहा कि उनका देश इसे लेकर बहुत चिंतित है और ऐसे मुद्दे पाकिस्तान के साथ उसके संबंधों को और जटिल बनाते हैं।  उन्होंने कहा, पाकिस्तान के जो संबंध हैं उसे लेकर हम बहुत चिंतित हैं। इस कारण से पाकिस्तान के साथ हमारे संबंध और जटिल हो जाते हैं कि उसके हक्कानी के साथ संबंध हैं। हक्कानी कबायली सीमा पार करके अफगानिस्तान जाते हैं और वहां पर हमारे सैनिकों पर हमले करते हैं। यह काफी स्पष्ट है कि वहां पर एक संबंध है। उन्होंने साथ ही कहा कि पाकिस्तान के लश्कर-ए-तैयबा के साथ भी संबंध हैं जिसने भारत के खिलाफ एक से अधिक बार हमले किए हैं।